b'\n_START_ARTICLE_\nEscala EGIDS\n_START_PARAGRAPH_\nL\'escala EGIDS mesura el grau de perill que t\xc3\xa9 un idioma de convertir-se en llengua morta, \xc3\xa9s a dir, la seva vitalitat. T\xc3\xa9 en compte diversos factors com la situaci\xc3\xb3 d\'oficialitat, la pres\xc3\xa8ncia als mitjans de comunicaci\xc3\xb3 o la transmissi\xc3\xb3 generacional. \xc3\x89s l\'escala usada per l\'Ethnologue, una de les principals fonts d\'informaci\xc3\xb3 sobre les lleng\xc3\xbces. El nom de l\'escala correspon a les sigles "Expanded Graded Intergenerational Disruption Scale" de l\'angl\xc3\xa8s i suposa una ampliaci\xc3\xb3 de l\'escala GIDS, on no es contemplaven els sub\xc3\xadndexs a i b i per tant es comptava amb deu nivells de vitalitat ling\xc3\xbc\xc3\xadstica.\n_START_SECTION_\nNivells i sostenibilitat\n_START_PARAGRAPH_\nUna llengua est\xc3\xa0 totalment assegurada quan t\xc3\xa9 un nivell 4. Compta amb els criteris FAMED (per les seves sigles angleses) de vitalitat ling\xc3\xbc\xc3\xadstica: funcionalitat (la llengua serveix per a tots els prop\xc3\xb2sits comunicatius de la comunitat), adquisici\xc3\xb3 (hi ha una correcta transmissi\xc3\xb3 generacional i s\'estudia a l\'educaci\xc3\xb3 formal), motivaci\xc3\xb3 (existeix una alta disposici\xc3\xb3 dels parlants a usar la llengua), externalitats (l\'idioma compta amb un entorn favorable d\'institucions, entitats i grups socials que el protegeixen i difonen, incloent-hi el suport del govern), diferenciaci\xc3\xb3 (la comunitat s\'identifica amb aquella llengua en diferenciaci\xc3\xb3 dels ve\xc3\xafns)._NEWLINE_Al nivell 5 la llengua \xc3\xa9s sostenible nom\xc3\xa9s amb un esfor\xc3\xa7 de planificaci\xc3\xb3 ling\xc3\xbc\xc3\xadstica. Correspon a societats amb alts \xc3\xadndexs d\'analfabetisme o que ha sortit d\'un intens per\xc3\xadode de persecuci\xc3\xb3 de la llengua. La difer\xc3\xa8ncia entre els nivells 6a i 6b indica que una llengua est\xc3\xa0 perdent parlants a nivell oral, amb un proc\xc3\xa9s progressiu de substituci\xc3\xb3 ling\xc3\xbc\xc3\xadstica en favor d\'idiomes m\xc3\xa9s prestigiosos._NEWLINE_La revitalitzaci\xc3\xb3 ling\xc3\xbc\xc3\xadstica es considera natural en una llengua de nivell 8, ja que encara hi ha parlants que la tenen com a llengua materna. El nivell 9 pot donar peu a un nou \xc3\xbas de l\'idioma per\xc3\xb2 sempre a partir de fonts antigues i per tant amb una interrupci\xc3\xb3 en l\'evoluci\xc3\xb3 de la llengua. Alguns estudiosos parlen de neoidioma quan s\'assoleix la parla des d\'aquest nivell 9, ja que l\'idioma revitalitzat pot no ser el mateix que l\'anterior (per exemple en la seva fon\xc3\xa8tica).'